**PÁLYÁZATI KIÍRÁS A MAGYAR SAKKSZÖVETSÉG FŐTITKÁRI TISZTSÉGÉRE**

**A Magyar Sakkszövetség (MSSZ)**(H-1055 Budapest, Falk Miksa u. 10.) pályázatot hirdet a Szövetség

*főtitkári tisztségének betöltésére.*

**A MSSZ főtitkára:**

A főtitkár a MSSZ hivatali szervezetének vezetője, aki szervezi és irányítja a Szövetség igazgatási, jogi és gazdasági munkáját, a szövetségi események rendezését és lebonyolítását, koordinálja a hazai verseny naptárat, irányítja és ellenőrzi a szervezeti egységként működő területi sakkszövetségek működését.

A főtitkár legfőképp

* irányítja a Szövetség operatív munkáját
* elősegíti a MSSZ Elnökségének stratégiájában megfogalmazott célok megvalósítását
* megvalósítja a megadott keretek között a MSSZ költséghatékony és gazdaságilag racionális működését
* kapcsolatot tart a hatóságokkal, tagokkal, társszervezetekkel, szállítókkal és egyéb külső intézményekkel.

A Főtitkár tevékenységéről az Elnökségnek számol be. A Főtitkár felett a munkáltatói vagy szerződéses jogokat az Elnök gyakorolja.

A főtitkár feladatkörét, hatáskörét és felelősségi körét a MSSZ Alapszabálya (25.§) és a MSSZ Szervezeti és Működési Szabályzata (8.3§) részletesen tartalmazza.

**Elvárások:**

* Büntetlen előélet (a szerződéskötéskor kell igazolni)
* Felsőfokú végzettség
* Tárgyalóképes angol nyelvtudás
* Felhasználói szintű számítógépes ismeretek
* Sporttevékenység menedzsmentjében szerzett tapasztalat

**Előnyt jelent:**

* Non-profit szervezetben vagy államigazgatási területen szerzett tapasztalat
* Szakirányú felsőfokú végzettség
* Számviteli ismeretek
* Pénzügyi elszámolásban szerzett gyakorlat
* Egyéb nyelvek ismerete
* Kezdeményezőkészség
* Határozott, dinamikus személyiség
* Jó kommunikációs készség
* Jó szervezőképesség
* Csapatmunka iránti elkötelezettség

A feladatkör utazással is jár, a munkarend nem egyenletes, ezért a Főtitkár munkáját kellőképpen rugalmas, mobilis szakember tudja magas színvonalon ellátni.

A juttatásokra vonatkozó javadalmazásra és a feladat ellátásának konstrukciójára a pályázó a pályázatában tegyen javaslatot.

A főtitkári megbízatás 2019. június 1-től határozatlan időre szól.

A pályázathoz csatolni kell:

* motivációs levelet ( fizetési igény megjelöléssel )
* szakmai önéletrajzot,
* a legmagasabb iskolai végzettséget bizonyító irato(ka)t (egyszerű másolat)
* nyelvtudást igazoló iratokat (nem feltétel, de előny). (egyszerű másolat)

A pályázatokat zárt borítékban „Főtitkári pályázat” felirattal ellátva a MSSZ székházában (1055 Budapest Falk Miksa u. 10.) – átvételi elismervény ellenében – kell leadni, vagy tértivevényes ajánlott levélként postai úton eljuttatni. (egy eredeti és két másolati példányban)

**A pályázat benyújtásának határideje: 2019. május 21. 16:00**

A pályázatok értékelésének várható határideje: 2019. május 28.

A pályázatot a benyújtott anyagok alapján az Elnökség bírálja el. Azok tartalmát bizalmasan kezeljük, a pályázókat pályázatuk eredményéről augusztus 25-ig értesítjük.

Budapest, 2019. május 11.,

Magyar Sakkszövetség